U-I-176/97
Natisni
Opravilna št.:
U-I-176/97
Datum odločitve:
10. 7. 1997
Objavljeno:
OdlUS VI, 108
ECLI:
ECLI:SI:USRS:1997:U.I.176.97
Akt:
Sklep Državnega zbora z dne 24.6.1997, s katerim je bil začet postopek za spremembo 68. člena Ustave
Izrek:
Pobuda za začetek postopka za oceno ustavnosti in zakonitosti sklepa Državnega zbora, s katerim je bil začet postopek za spremembo 68. člena Ustave, se zavrže.
Evidenčni stavek:
Ker Ustavno sodišče ni pristojno za presojo sklepa, s katerim je Državni zbor začel postopek za spremembo določbe Ustave, je pobudo za začetek postopka za presojo ustavnosti tega sklepa zavrglo.
Geslo:
Nepristojnost Ustavnega sodišča za oceno akta, sprejetega v postopku za spremembo Ustave (sklep Državnega zbora o začetku postopka za spremembo 68. čl. Ustave).
Lastninska pravica tujcev na nepremičninah.
Pravna podlaga:
Ustava, 160. čl.
Poslovnik Državnega zbora, 173. čl.
Zakon o Ustavnem sodišču (ZUstS), 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi akti
Vlagatelj:
Matjaž Gerlanc, Velenje
Datum vloge:
27. 6. 1997
Vrsta odločitve:
sklep
Vrsta rešitve:
zavrženje
Dokument:
US18445
Dokument v PDF obliki:
U-I-176-97.pdf
116 KB
Prenesite datoteko
U-I-176/97
10.7.1997
S K L E P
Ustavno sodišče je v postopku za preizkus pobude Matjaža Gerlanca iz Velenja na seji dne 10. julija 1997
s k l e n i l o :
Pobuda za začetek postopka za oceno ustavnosti in zakonitosti sklepa Državnega zbora z dne 24.6.1997, s katerim je bil začet postopek za spremembo 68. člena Ustave, se zavrže.
O b r a z l o ž i t e v
1. Pobudnik je vložil pobudo za oceno ustavnosti sklepa Državnega zbora z dne 24.6.1997, s katerim je bil začet postopek za spremembo drugega odstavka 68. člena Ustave. Navedel je, da od 30. junija do 28. avgusta 1997 teče rok za zbiranje podpisov volivcev v podporo predlogu za začetek postopka za spremembo drugega odstavka 68. člena Ustave. Spremenjena določba bi se glasila: "Tujci ne morejo pridobiti lastninske pravice na zemljiščih v 10 - kilometrskem obmejnem pasu." Eden izmed pobudnikov ljudske iniciative je tudi pobudnik. Pobudnik meni, da bi do izteka roka za zbiranje podpisov določba drugega odstavka 68. člena Ustave že lahko bila spremenjena ali črtana.
To naj bi predstavljalo kršitev pravice iz 168. člena (predlog za začetek postopka) in 44. člena Ustave (sodelovanje pri upravljanju javnih zadev) ter Zakona o referendumu in ljudski iniciativi (Uradni list RS, št. 15/94, 13/95 - odl. US, 34/96 - odl. US in 38/96 - v nadaljevanju: ZRLI). Pobudnik predlaga začasno zadržanje izvršitve izpodbijanega sklepa.
2. Pristojnosti Ustavnega sodišča so določene v prvem odstavku 160. člena Ustave. Izpodbijani sklep ni predpis in zato za njegovo presojo Ustavno sodišče ni pristojno. Sklep je Državni zbor sprejel na podlagi 173. člena Poslovnika Državnega zbora (Uradni list RS, št. 40/93, 80/94 in 28/96), po katerem odloča o postopkovnih vprašanjih. Izpodbijani sklep predstavlja zaključek prve faze postopka za spremembo Ustave (drugi odstavek 168. člena Ustave). Tako kot Ustavno sodišče - vsaj tedaj, ko zakonodajni postopek še teče - ni pristojno za presojo sklepov, s katerimi Državni zbor odloči o prehodu iz ene v drugo fazo zakonodajnega postopka, tudi ni pristojno za odločanje o ustavnosti izpodbijanega sklepa.
3. Ustavno sodišče je ta sklep sprejelo na podlagi 25. člena ZUstS v sestavi: predsednik dr. Lovro Šturm in sodniki dr. Peter Jambrek, dr. Tone Jerovšek, mag. Matevž Krivic, mag. Janez Snoj, dr. Janez Šinkovec, Franc Testen in dr. Boštjan M. Zupančič. Sklep je sprejelo soglasno.
P r e d s e d n i k:
dr. Lovro Šturm